CELEX: 32015D0279
Language: lt
Date: 1424304000000
Title: 2015 m. vasario 19 d. Komisijos įgyvendinimo sprendimas (ES) 2015/279 dėl saulės energijos stogų „Asola“ , skirtų akumuliatoriams įkrauti, patvirtinimo kaip naujoviškos keleivinių automobilių išmetamo CO 2 kiekio mažinimo technologijos pagal Europos Parlamento ir Tarybos reglamentą (EB) Nr. 443/2009  Tekstas svarbus EEE

20.2.2015   
            
            
               LT
            
            
               Europos Sąjungos oficialusis leidinys
            
            
               L 47/26
            
         KOMISIJOS ĮGYVENDINIMO SPRENDIMAS (ES) 2015/279
   2015 m. vasario 19 d.
   dėl saulės energijos stogų „Asola“, skirtų akumuliatoriams įkrauti, patvirtinimo kaip naujoviškos keleivinių automobilių išmetamo CO2 kiekio mažinimo technologijos pagal Europos Parlamento ir Tarybos reglamentą (EB) Nr. 443/2009
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. balandžio 23 d. Europos Parlamento ir Tarybos reglamentą (EB) Nr. 443/2009, nustatantį naujų keleivinių automobilių išmetamų teršalų normas pagal Bendrijos integruotą principą mažinti lengvųjų transporto priemonių išmetamo CO2 kiekį (1), ypač į jo 12 straipsnio 4 dalį,
   kadangi:
   
               (1)
            
            
               2014 m. vasario 12 d. tiekėjas „Asola Technologies GmbH“ (toliau – pareiškėjas) pateikė paraišką dėl saulės energijos stogų „Asola“, skirtų akumuliatoriams įkrauti, patvirtinimo kaip naujoviškos technologijos. Pagal Komisijos įgyvendinimo reglamento (ES) Nr. 725/2011 (2) 4 straipsnį įvertinta, ar paraiška išsami. Komisija nustatė, kad pradinėje paraiškoje trūksta tam tikros svarbios informacijos, ir paprašė pareiškėjo ją pateikti. Reikiamą informaciją pareiškėjas pateikė 2014 m. gegužės 28 d. Nustatyta, kad paraiška išsami, ir kitą dieną po to, kai buvo oficialiai gauta išsami informacija, t. y. 2014 m. gegužės 29 d., prasidėjo Komisijos atliekamo paraiškos vertinimo laikotarpis;
            
         
               (2)
            
            
               paraiška įvertinta pagal Reglamento (EB) Nr. 443/2009 12 straipsnį, Įgyvendinimo reglamentą (ES) Nr. 725/2011 ir Naujoviškų technologijų patvirtinimo pagal Reglamentą (EB) Nr. 443/2009 paraiškų rengimo technines gaires (3) (toliau – techninės gairės);
            
         
               (3)
            
            
               paraiška susijusi su saulės energijos stogu „Asola“, skirtu akumuliatoriui įkrauti. Saulės energijos stogą sudaro ant automobilio stogo montuojama fotovoltinė plokštė. Fotovoltinė plokštė aplinkos energiją paverčia elektros energija, kuri per įtampos valdiklį kaupiama transporto priemonės akumuliatoriuje. Komisijos nuomone, iš paraiškoje pateiktos informacijos matyti atitiktis Reglamento (EB) Nr. 443/2009 12 straipsnyje ir Įgyvendinimo reglamento (ES) Nr. 725/2011 2 ir 4 straipsniuose nurodytoms sąlygoms ir kriterijams;
            
         
               (4)
            
            
               pareiškėjas įrodė, kad šioje paraiškoje apibūdinto tipo saulės energijos stogo, skirto akumuliatoriui įkrauti, sistema buvo naudojama ne daugiau kaip 3 % atskaitos metais (2009 m.) užregistruotų naujų lengvųjų automobilių;
            
         
               (5)
            
            
               siekiant nustatyti, kiek sumažės išmetamo CO2 kiekis, kai transporto priemonėje bus naudojama naujoviška technologija, reikia apibrėžti bazinę transporto priemonę, su kurios efektyvumu turėtų būti lyginamas transporto priemonės, kurioje taikoma naujoviška technologija, efektyvumas, kaip numatyta Įgyvendinimo reglamento (ES) Nr. 725/2011 5 ir 8 straipsniuose. Komisija mano, kad bazinė transporto priemonė turėtų būti visais aspektais ekologinės naujovės transporto priemonei identiškas transporto priemonės variantas, tik be saulės energijos stogo ir, jei taikoma, be papildomo akumuliatoriaus ir kitų įrenginių, reikalingų saulės energijai paversti elektros energija ir ją kaupti. Naujosios transporto priemonės, kurioje įmontuotas saulės energijos stogas, bazinė transporto priemonė turėtų būti tokia transporto priemonė, kurioje saulės energijos stogas atjungtas ir atsižvelgta į masės pokyčius, susijusius su saulės energijos stogo įmontavimu;
            
         
               (6)
            
            
               pareiškėjas pateikė išmetamo CO2 kiekio sumažinimo nustatymo metodiką, kurioje saulės energijos stogui, iš kurio įkraunamas akumuliatorius, naudojamos formulės, atitinkančios techninėse gairėse aprašytas formules. Komisija mano, kad taip pat turėtų būti pateikta įrodymų, kokiu laipsniu sumažinamos bendros su transporto priemonės važiavimo funkcija susijusios energijos sąnaudos, palyginti su įrenginių, skirtų vairuotojo ir keleivių patogumui didinti, sunaudojamos energijos kiekiu;
            
         
               (7)
            
            
               apskaičiuojant sąnaudų sumažinimą būtina atsižvelgti į transporto priemonės akumuliatoriaus talpą arba į tai, kad transporto priemonėje yra papildomas akumuliatorius, skirtas tik iš saulės energijos stogo gautai elektros energijai kaupti;
            
         
               (8)
            
            
               Komisija mano, kad pagal bandymo metodiką bus gaunami bandymų rezultatai, kuriuos galima patikrinti, pakartoti ir palyginti ir kad ją taikant galima, remiantis statistiškai labai reikšmingais duomenimis, praktiškai įrodyti, kaip taikant naujovišką technologiją sumažės išmetamo CO2 kiekis, kaip nustatyta Įgyvendinimo reglamento (ES) Nr. 725/2011 6 straipsnyje;
            
         
               (9)
            
            
               atsižvelgdama į šias aplinkybes, Komisija mano, kad pareiškėjas įrodė, jog išmetamųjų teršalų kiekio sumažėjimas naudojant naujovišką technologiją yra ne mažesnis kaip 1 g CO2/km;
            
         
               (10)
            
            
               Europos Parlamento ir Tarybos reglamente (EB) Nr. 715/2007 (4) ir Komisijos reglamente (EB) Nr. 692/2008 (5) nurodytame tipo patvirtinimo atsižvelgiant į išmetamo CO2 kiekį bandyme į saulės energijos stogo buvimą ir naudojant šią technologiją gaunamą papildomą energiją neatsižvelgiama, todėl Komisija įsitikinusi, kad standartinis bandymų ciklas netaikomas saulės energijos stogui „Asola“, iš kurio įkraunamas akumuliatorius. Komisija nustatė, kad patikros ataskaitą parengė nepriklausoma sertifikuota įstaiga „TÜV SÜD Auto Service GmbH“ ir kad ataskaitoje patvirtinamos paraiškoje išdėstytos išvados;
            
         
               (11)
            
            
               atsižvelgdama į šias aplinkybes, Komisija mano, kad neturėtų būti prieštaraujama dėl nagrinėjamos naujoviškos technologijos pripažinimo;
            
         
               (12)
            
            
               visi siūlomos metodikos su saulės energijos stogu „Asola“ susijusiam išmetamo CO2 kiekio sumažėjimui nustatyti esminiai elementai yra panašūs į Komisijos įgyvendinimo sprendimu 2014/806/ES (6) patvirtintos metodikos elementus, todėl Komisija mano, kad, siekiant nuoseklumo, tikslinga nustatyti, kad tame sprendime nurodyta bandymo metodika turėtų būti taikoma ir saulės energijos stogui „Asola“;
            
         
               (13)
            
            
               visi gamintojai, norintys, kad būtų sumažintas jų vidutinis savitasis išmetamo CO2 kiekis ir taip – dėl šiuo sprendimu patvirtintos naujoviškos technologijos naudojimo sumažinus išmetamo CO2 kiekį – pasiekta jiems nustatyta savitoji teršalų išmetimo norma, turėtų pagal Įgyvendinimo reglamento (ES) Nr. 725/2011 11 straipsnio 1 dalį nurodyti šį sprendimą atitinkamų savo transporto priemonių EB tipo patvirtinimo sertifikato paraiškoje;
            
         
               (14)
            
            
               turėtų būti nustatytas individualus šiuo įgyvendinimo sprendimu patvirtintos naujoviškos technologijos kodas, kad atitinkamuose tipo patvirtinimo dokumentuose pagal Direktyvos 2007/46/EB I, VIII ir IX priedus būtų galima naudoti bendrąjį ekologinės naujovės kodą;
            
         
               (15)
            
            
               Įgyvendinimo reglamento (ES) Nr. 725/2011 10 straipsnio 2 dalyje nurodytas naujoviškos technologijos vertinimo laikotarpis netrukus baigsis. Todėl tikslinga, kad įgyvendinimo sprendimas įsigaliotų kuo anksčiau,
            
         PRIĖMĖ ŠĮ SPRENDIMĄ:
   1 straipsnis
   1.   Saulės energijos stogas „Asola“, iš kurio įkraunamas akumuliatorius ir kuris skirtas naudoti M1 kategorijos transporto priemonėse, pagal Reglamento (EB) Nr. 443/2009 12 straipsnį patvirtinamas kaip naujoviška technologija.
   2.   Su saulės energijos stogu „Asola“, iš kurio įkraunamas akumuliatorius, susijęs išmetamo CO2 kiekio sumažėjimas nustatomas pagal Įgyvendinimo sprendimo 2014/806/ES priede pateiktą metodiką.
   3.   Individualus ekologinės naujovės kodas, kuris turi būti nurodomas tipo patvirtinimo dokumentuose ir naudojamas šiuo įgyvendinimo sprendimu patvirtintai naujoviškai technologijai žymėti, – „11“.
   2 straipsnis
   Šis sprendimas įsigalioja septintą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2015 m. vasario 19 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 140, 2009 6 5, p. 1.
   
      (2)  2011 m. liepos 25 d. Komisijos įgyvendinimo reglamentas (ES) Nr. 725/2011, kuriuo pagal Europos Parlamento ir Tarybos reglamentą (EB) Nr. 443/2009 nustatoma keleivinių automobilių išmetamo CO2 kiekio mažinimo naujoviškų technologijų pripažinimo ir patvirtinimo sistema (OL L 194, 2011 7 26, p. 19).
   
      (3)  http://ec.europa.eu/clima/policies/transport/vehicles/cars/docs/guidelines_en.pdf (2013 m. vasario mėn. versija).
   
      (4)  2007 m. birželio 20 d. Europos Parlamento ir Tarybos reglamentas (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (euro 5 ir euro 6) ir dėl transporto priemonių remonto ir priežiūros informacijos prieigos (OL L 171, 2007 6 29, p. 1).
   
      (5)  2008 m. liepos 18 d. Komisijos reglamentas (EB) Nr. 692/2008, įgyvendinantis ir iš dalies keičiantis Europos Parlamento ir Tarybos reglamentą (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (euro 5 ir euro 6) ir dėl transporto priemonių remonto ir priežiūros informacijos prieigos (OL L 199, 2008 7 28, p. 1).
   
      (6)  2014 m. lapkričio 18 d. Komisijos įgyvendinimo sprendimas 2014/806/ES, kuriuo pagal Europos Parlamento ir Tarybos reglamentą (EB) Nr. 443/2009 „Webasto“ saulės energijos stogas akumuliatoriui krauti patvirtinamas kaip naujoviška keleivinių automobilių išmetamo CO2 kiekio mažinimo technologija (OL L 332, 2014 11 19, p. 34).